Akountent

Un akountent ta un persona ku tin komo funshon duna servisio atministrativo i finansiero na kompania. E akountent ta kontrolá i traha relato finansiero(jaarrekening na ulandes). Mester di un estudio i un titulo spesial pa ehersé e funshon di akountent. Den Reino Hulandes, e titulo aki ta unu protehá pa lei i tur persona ku tin e titulo ta registrá den un database speshal di NBA.

 Trabounan 

 Ouditoria 
Meta di un ouditoria ta pa wak kon real i konfiabel e sifranan di un relato finansiero ta, pa asina duna siguridat na e hunta di maneho, akshonistanan i prestamistanan di e kompania konserní. Esaki ta e stakeholdernan ku ta usa e relato finansiero pa tuma desishon finansiero. Ora un akountent kontrolá un relato finansiero, e ta pone tur lokual e konstatá den un management letter i ta pone su opinion riba e relato finansiero den un asina yama Sertifikashon di Akountent (accountantsverklaring na ulandes). Pa lei, e deklarashon aki ta obligatorio serka sierto kompania.

 Komponé 
Un akountent por traha un relato finansiero pa un kompania tambe. Na momentu ku e hasi esaki e akountent tin ku pone un deklarashon huntu ku e relato pa asina duna di konosé ku ta e akountent a traha e relato finansiero aki. Ora ku ta e akountent mes ta esun ku a traha e relato, no tin nesesidat di kontrolá esaki, pasobra e akountent ta bastante kapasitá pa traha un relato riba tal nivel ku e sifranan di e relato aki ta real i konfiabel pa tur 'stakeholder'.

 Kooperashon 
Na hopi okashon e akountent ta traha huntu òf ta usa e eksperensia di tersera. Ehèmpelnan di esaki por ta resultadonan di un investigashon di un abogado, aktuario òf asesornan fiskal. Serka mayoria kantornan di akountent grandi tin hendenan interno spesialisá riba e terenonan aki.

 Konsehá 
Un akountent ta tambe un konsehero kualifiká riba diferente tereno, manera maneho, organisashon, atministrashon i asuntunan fiskal. E akountent ta manera e 'dòkter di kas' pa su kliente i kaminda tin mester e ta avisá e kliente pa bai serka un otro profeshonal pa un trabou spesífiko.

 Tipo di Akountentnan 
Den Reino Hulandes tin kuater tipo di akountent:
 akountent públiko: ta traha na un ofisina di akountent òf ta traha komo akountent independiente;
 akountent interno: ta traha den departamentu di kontabilidat di un organisashon òf kompania:
 akountent di gobièrnu: ta traha komo akountent pa gobièrnu òf komo kontroladó na servisio di impuesto;
 akountent ‘in business’: ta un akountent registrá, pero no ta traha komo akountent.

E término legal ‘akountent eksterno’ ta enserá ku e akountent konserní ta legalmente kompetente pa hasi ouditoria.

 Kódigo di Kondukta 
E kódigo di kondukta pa akountentnan ta stipulá den e reglamentu di NIVRA i NOvAA. E siguiente sinku prinsipionan ta e puntonan di salida:
 Integridat
 Ophetividat
 Ekspertisio
 Sekresia
 Aktitut profeshonal

E kódigonan aki ta konta pa tur persona ku tin e títulonan RA i AA. Asta si e persona no ta funshonando komo akountent e mester tene su mes na e kódigonan di kondukta aki. Meta di esaki ta pa prevení ku e bon nòmber di e profeshon aki ta wòrdu dañá.

Pa e persona ku si ta ehersé e funshon di akountent aki ta konta reglamentunan hopi mas skèrpi. Akountentnan públiko por ehèmpel no por hasi negoshi ku personanan koruptivo. I tambe e tin ku tene kuenta ku kasonan di konflikto di interes.

 Ofisinanan di akountent na Kòrsou 
E ofisinanan di akountent mas grandi na Kòrsou ta:
 Ernst & Young 
 Deloitte 
 KPMG Accountants N.V. 
 PriceWaterhouseCoopers 
 Stichting Overheidsaccountantsbureau(S.O.A.B.) 

 Linknan eksterno 
 Sitio ofisial di NIVRA
 Sitio ofisial di NOvAA
 Database pa verifika si un persona ta akountent

Category:Profeshon